Некалькімі гадзінамі раней на Алеі лаўрэатаў узнагароды “Праз мастацтва — да міру і ўзаемаразумення” адбылося адкрыццё зоркі Ігара Лучанка. Удзельнікі цырымоніі праходзілі па “чырвонай дарожцы”, іх віталі дзяўчаты з узорнага ансамбля сцэнічнага танца “Гарэза” ГЦК “Віцебск”. Песня “Мой родны кут” у выкананні Беларускага дзяржаўнага ансамбля “Песняры” была аздоблена пранікнёнай харэаграфічнай кампазіцыяй, якую прадставіў народны маладзёжны тэатр “Кола”. У момант непасрэднага адкрыцця закладзенай зоркі ўспыхнуў агнямі феерверк — і загучала неўміручая “Спадчына”.